钦定古今图书集成/明伦汇编/氏族典/第287卷 > 黄衷
## 钦定古今图书集成/明伦汇编/氏族典/第287卷 > 黄衷

按《广东通志》：“衷字子和，南海人。父琏，以学行称。衷弱
冠登弘治丙辰进士，授南京户部主事，监江北诸仓，
督榷扬州。丁内艰归。正德初，复除户部，晋员外郎。罹
外艰，奔丧。服阕，铨衡拟改御史，力辞，乃补南京兵部
员外郎，晋礼部郎中。后转武选，寻迁吏部，后知湖州
府，迁福建都转运使。监司胡世宁荐衷堪总粮政，遂”
晋广西参政。督粮至则严法绳奸，境内肃然。辛巳八
月，晋云南右布政使，征芒市，以功转左巡察。疏“衷忠
清公亮，宜加重任。”甲申，擢右副都御史，巡抚云南。荐
贤黜贪，安民御盗，清里役，以节财力。复条陈地方利
病八事，皆切机宜。无何，移镇湖广，兼理戎务。首劾分
巡守备者二人，奸吏多望风解去。丙戌，湖广盗起，授
守巡官，以方略进兵讨之。捷闻，大被褒赉。会营显陵
及建仁寿宫，晋工部右侍郎兼佥都御史。乞休，不允，
改兵部右侍郎，致仕。